ДЕЛЕГИРАН РЕГЛАМЕНТ (ЕС) 2021/571 НА КОМИСИЯТА

от 20 януари 2021 година

за изменение на приложението към Регламент (ЕС) № 609/2013 на Европейския парламент и на Съвета по отношение на списъка на веществата, които могат да бъдат добавяни в храни за кърмачета и преходни храни, детски храни и преработени храни на зърнена основа

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 609/2013 на Европейския парламент и на Съвета от 12 юни 2013 г. относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията (1), и по-специално член 16 от него,

като има предвид, че:

(1) В приложението към Регламент (ЕС) № 609/2013 се съдържа списък на Съюза на веществата, които могат да бъдат добавяни в една или в няколко от категориите храни, посочени в член 1, параграф 1 от същия регламент.

(2) С приложението към Регламент (ЕС) № 609/2013 понастоящем се разрешава добавянето на калциев L-метилфолат като източник на фолат в храни за специални медицински цели и в заместители на целодневния хранителен прием за регулиране на телесното тегло.

(3) След получаването на заявление с искане да се разреши употребата на калциев L-метилфолат като източник на фолат и в храни за кърмачета, преходни храни, преработени храни на зърнена основа и детски храни в количества, необходими за изпълняване на изискванията за състава по отношение на фолат, установени със законодателството на Съюза за тези храни, Комисията поиска от Европейския орган за безопасност на храните („Органа“) да даде становище относно безопасността и бионаличността на посоченото вещество, когато бъде добавено към съответните храни. В становището си от 27 ноември 2019 г. (2) Органът стигна до заключението, че калциевият L-метилфолат е източник, от който фолатът е бионаличен и че при предложените видове и нива на употреба е безопасен за целевата група от населението, която е кърмачета (< 12 месеца) и малки деца (12—< 36 месеца).

(4) Комисията счита, че становището на Органа дава достатъчно основания да се приеме, че калциевият L-метилфолат не поражда опасения във връзка с безопасността като източник на фолат, когато се използва в необходимите количества в храни за кърмачета, преходни храни, преработени храни на зърнена основа и детски храни. Поради това калциевият L-метилфолат следва да бъде включен в списъка в приложението към Регламент (ЕС) № 609/2013 като източник на фолат в посочените категории храни.

(5) Поради това Регламент (ЕС) № 609/2013 следва да бъде съответно изменен.

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕС) № 609/2013 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 януари 2021 година. За Комисията Председател Ursula VON DER LEYEN

(1) ОВ L 181, 29.6.2013 г., стр. 35.

(2) Експертна група на ЕОБХ по въпросите на храните, Scientific Opinion on Calcium l-methylfolate as a source of folate added for nutritional purposes to infant and follow-on formula, baby food and processed cereal-based food (Научно становище относно калциевия L-метилфолат като източник на фолат, добавен за хранителни цели към храни за кърмачета и преходни храни, детски храни и преработени храни на зърнена основа), EFSA Journal (Бюлетин на ЕОБХ), doi: 10.2903/j.efsa.2020,5947.